钦定古今图书集成/历象汇编/岁功典/第021卷 > 宋
## 钦定古今图书集成/历象汇编/岁功典/第021卷 > 宋

### 太祖建隆二年正月朔上诣太后宫门称庆始受朝贺于崇元殿

按《宋史太祖本纪》，“建隆二年春正月丙申朔，上诣太
后宫门称庆”　按《礼志》，“太祖建隆二年正月朔，始受
朝贺于崇元殿，服衮冕，设宫悬，侍卫如仪仗。退，群臣
诣皇太后宫门奉贺。帝常服御广德殿，群臣上寿，用
教坊乐。”

### 乾德四年春受朝贺群臣上寿始用乐歌二舞

按《宋史太祖本纪》不载　按《礼志》，“乾德四年，于朝元
殿贺毕，常服御大明殿，群臣上寿，始用雅乐，登歌二
舞，群臣酒五行罢。”

### 太宗淳化三年春正月朔命有司定上寿仪

按《宋史太宗本纪》不载　按《礼志》，“太宗淳化三年正
月朔，命有司约开元礼定上寿仪，皆以法服行礼，设
宫县万舞，酒三行，罢。”

### 仁宗天圣五年春正月朔率百官上皇太后寿酒毕乃受朝天安殿

按《宋史仁宗本纪》，天圣五年春正月壬寅朔，初率百
官上皇太后寿于会庆殿，遂御天安殿受朝　按《礼
志》，仁宗天圣四年十二月，诏明年正月朔先率百官
赴会庆殿上皇太后寿酒毕乃受朝天安殿。仍令太
常礼院修定仪制。五年正月朔晓漏未尽三刻，宰臣
百官与辽使诸军将校并常服班会庆殿。内侍请皇
太后出殿后幄，鸣鞭，升坐。又诣殿后皇帝幄，引皇帝
出。帝服靴袍于帘内北向褥位，再拜，跪称：“臣某言：元
正启祚，万物惟新。伏惟尊号皇太后陛下膺时纳祜，
与天同休。”内常侍承旨答曰：“履新之祜，与皇帝同之。”
帝再拜，诣皇太后御坐稍东，内给侍酌酒授内谒者
监进，帝跪进讫，以盘兴。内谒者监承接之。帝却就褥
位，跪奏曰：“臣某稽首言：元正令节，不胜大庆，谨上千
万岁寿。”再拜。内常侍宣答曰：“恭举皇帝寿酒。”帝再拜，
执盘侍立，教坊乐止，皇帝受虚盏，还幄。通事舍人引
百官横行。典仪赞：再拜，舞蹈，起居。太尉升自西阶，称
贺。帘外降，还位，皆再拜，舞蹈。侍中承旨曰：“有制。”皆再
拜。宣曰：“履新之吉，与公等同之。”皆再拜舞蹈。阁门使
帘外奏：“宰臣某以下进寿酒。”皆再拜。太尉升自东阶，
翰林使酌御酒盏授太尉，执盏盘跪进帘外，内谒者
监跪接以进。太尉跪奏曰：“元正令节，臣等不胜庆忭，
谨上千万岁寿。”降还位，皆再拜。宣徽使承旨曰：“举公
等觞。”皆再拜。太尉升，立帘外，乐止。内谒者监出帘授
虚盏，太尉降阶横行，皆再拜舞蹈。宣徽使承旨宣群
臣升殿，再拜升及东西厢坐，酒三行，侍中奏“礼毕”，退。
枢密使以下迎乘舆于长春殿，起居称贺。百官就朝
堂易朝服，班天安殿朝贺。帝服衮冕受朝。礼官、通事舍人引中书令、门下侍郎，各于案取所奏文，诣褥位，
脱剑舄，以次升，分东西立。诸方镇表祥瑞案，先置门
外，左右令使绛衣对举，给事中押祥瑞，中书侍郎押
表案入，分诣东西阶下对立。既贺，更服通天冠、绛纱
袍，称觞上寿，止举四爵。乘舆还内，恭谢太后如常礼。

### 神宗元丰元年命定元会仪注

按《宋史神宗本纪》。“元丰元年十一月己丑。命龙图阁
直学士宋敏求等详定正旦御殿仪注”　按《礼志》：“神
宗元丰元年，诏龙图阁直学士、史馆修撰宋敏求等
详定正殿御殿仪注。敏求遂上朝会仪二篇，令式四
十篇，诏颁行之。其制：元正大朝会，有司设御坐大庆
殿东西房于御坐之左右少北，东西阁于殿后，百官
宗”室、客使次于朝堂之内外，五辂先陈于庭，兵部设
黄麾仗于殿之内外。《大乐》令展宫架之乐于横街南，
鼓吹令分置十二案于宫架外，协律郎二人，一位殿
上西阶之前楹，一位宫架西北，俱东向。陈舆辇、御马
于龙墀，伞扇于沙墀，贡物于宫架南，馀则列大庆门
外。陈布将士于街左右。金吾六军诸卫勒所部列黄
麾大仗于门及殿庭。百僚、客使等俱入朝，文武常参
官朝服，陪位官公服，近仗就陈于阁外。大乐令、乐工、
协律郎入就位，中书侍郎以诸方镇表案、给事中以
祥瑞案俟于大庆门外之左右。诸侍卫官各服其器
服，辇出至西阁，降辇。符宝郎奉宝诣阁门奉迎。百官、
客使、陪位官俱入就位。侍中版奏：“中严”，又奏“外办。”殿
上鸣鞭，宫县撞黄钟之钟，右五钟皆应。内侍承旨索
扇，扇合，帝服通天冠、绛纱袍，御舆出。协律郎举麾，奏
《乾安乐》，鼓吹振作。帝出自西房，降舆即坐。扇开，殿下
鸣鞭，协律郎偃麾，乐止，炉烟升。符宝郎奉宝置御坐
前，中书侍郎、给事中押表案、祥瑞案入，诣东西阶下
对立。百官、宗室及辽使班分东西以次入，《正安乐》作，
就位乐止。押乐官归本班。起居毕，复案位。三师、亲王
以下及御史台外正任辽使俱就北向位。典仪赞“在
位者皆再拜。”起居讫，太尉将升，中书令、门下侍郎俱
降西阶下立。太尉诣西阶下解剑脱舄，升殿中书令、
门下侍郎各于案取所奏之文，诣褥位，解剑脱舄，以
次升，分东西立。太尉诣御前北面跪奏：“文武百寮，太
尉具官臣某等言：元正启祚，万物咸新。伏惟皇帝陛
下，应干纳祜，与天同休。”俛伏，兴，降阶佩剑，纳舄还位。
在位官俱再拜，舞蹈，三称万岁，再拜。侍中进当御前
承旨，退临阶，西向称制。宣答曰：“履新之庆，与公等同
之。”赞者曰：“拜，舞蹈三称万岁。”横行官分班立。中书令、
门下侍郎升诣御坐前，各奏诸方镇表及祥瑞讫。户
部尚书就承制位，俛伏跪奏“诸州贡物，请付所司。”礼
部尚书奏诸蕃贡物如之。司天监奏“云物祥瑞，请付
史馆。”皆如上仪。侍中进当御坐前，奏礼毕。殿上承旨
索扇，殿下鸣鞭，宫县撞蕤宾之钟，左五钟皆应。协律
郎举麾，宫县奏《乾安乐》，鼓吹振作，帝降坐，御舆入自
东房，扇开偃麾，乐止。侍郎奏“解严”，百官退还次，客使、
陪位官并退。有司设食案。太乐令设登歌殿上，二舞
入立于架南。预坐当升殿者位御坐之前，文武相向，
异位重行，以北为上。非升殿者位于东西廊下。尚食
奉御设寿尊于殿东楹少南，设坫于尊南，加爵一。有
司设上下群臣酒尊殿下，东西厢侍卫官及执事者
各立其位，仗卫仍立俟上寿百官立班如朝贺仪。侍
中版奏：“中严外办。”闻鸣鞭索扇，帝服通天冠、绛纱袍，
御舆出东房，乐作，帝即坐，扇开，乐止。赞拜毕，光禄卿
诣横街南跪奏：“具官臣某言，请允群臣上寿。”兴。侍中
承旨称：“制可”，少退，舍人曰：“拜。”光禄卿再拜讫，复位。三
师以下就位，赞者曰：“拜”，在位者皆拜舞，三称万岁。太
尉升殿，诣寿尊所，北向。尚食奉御酌御酒一爵授太
尉，搢笏，执爵诣前跪进。帝执爵，太尉出笏，俛伏，兴，少
退，跪奏：“文武百寮太尉具官臣某等稽首言：‘元正首
祚，臣等不胜大庆，谨上千万寿’。”俛伏，兴，降复位。赞者
曰：“拜”，在位者皆再拜，三称万岁。侍中承旨退，西向宣
曰：“举公等觞。”赞者曰：“拜。”在位者皆再拜，三称万岁，北
向，班分东西序立。太尉自东阶侍立，举第一爵，《和安
乐》作，饮毕，乐止。太尉受虚爵，复于坫，降阶。三师以下
赞拜，舞蹈称万岁，如上仪。侍中进奏：“侍中具官臣某
言，请延公王等升殿。”俯伏，兴，降复位。侍中承旨退称：
“有制。”赞者曰“拜”，在位者皆再拜。宣曰：“延公王等升殿。”
赞者曰：“拜”，在位者皆再拜。公王等诣东阶，升，立席后。
尚食奉御进酒，殿中监省酒以进，帝举第二爵，登歌
作《甘露》之曲，饮讫，殿中监受爵，乐止。群臣升殿，就横
行位。舍人曰：“各赐酒。”赞者曰：“拜”，群官皆再拜，三称万
岁。舍人曰：“就坐。”太官令行酒，搢笏受酒，宫县作《正安》
之乐，文舞入，立宫架北，觞行一周。凡行酒讫，并太官
令奏巡周，乐止。尚食进食升阶，以次置御坐前，又设
群官食讫，太官令奏食遍，太乐丞引《盛德升闻》之舞
入，作三变止，出。殿中监进第三爵，群官立席后，登歌
作《瑞木成文》之曲，饮讫，乐止。殿中丞受虚爵，舍人曰：
“就坐。”群官皆坐。又行酒作乐、进食如上仪。太乐丞引《天下大定》之舞作三变止出。殿中监进第四爵，登歌
奏《嘉禾》之曲，如第三爵。太官令行酒又一周，乐止，舍
人曰：“可起。”百寮皆立席后，侍中进御坐前跪奏礼毕。
俛伏，兴，与群官俱降阶复位。赞者曰：“拜。”皆再拜，舞蹈
三称万岁，起，分班立。殿上索扇，扇合，殿下鸣鞭。太乐
令撞蕤宾之钟，左右钟皆应。协律郎俯伏举麾，太乐
令令奏《乾安》之乐，鼓吹振作，帝降坐御舆，入自东房，
扇开乐止。侍中奏“解严”，所司承旨放仗，百寮再拜，相
次退。

按《东京梦华录》：“正旦大朝会，车驾坐大庆殿，有介胄
长大人四人立于殿角，谓之‘镇殿将军。诸国使人入
贺，殿庭列法驾仪仗，百官皆冠冕朝服。诸路举人解
首，亦士服立班，其服二梁冠，白袍青缘。诸州进奏吏
各执方物入献诸国使人。大辽大使顶金冠，后檐尖
长如大莲叶，服紫窄袍，金蹀躞。副使展裹金带，如汉’”
服。大使拜，则立左足，跪右足，以两手著右肩为一拜。
副使拜，如汉仪。夏国使、副皆金冠，短小样制，服绯窄
袍，金蹀躞、吊敦，皆叉手展拜。高丽与南番、交州使人，
并如汉仪。回纥皆长髯高鼻，以疋帛𦆑头，散披其服。
于阗皆小，金花毡笠，金丝战袍，束带，并妻男同来，乘
骆驼毡兜铜铎入贡。三佛齐皆瘦脊𦆑头绯衣，上织
成佛面。又有南蛮五姓番，皆椎髻乌毡，并如僧人。礼
拜入见，旋赐汉装锦袄之类。更有真腊、大理、大石等
国，有时来朝贡。其大辽使人在都亭驿，夏国在都亭
西驿，高丽在梁门外安州巷、同文馆，回纥、于阗在礼
宾院，诸番国在瞻云馆或怀远驿。唯大辽、高丽就馆
赐宴。大辽使人朝见“讫，翼日诣大相国寺烧香，次日
诣南御苑射弓。”朝廷旋选能射武臣伴射，就彼赐宴，
三节人皆与焉。先列招箭班十馀于垛子前，使人多
用弩子射，一裹无脚小悫头子、锦袄子，辽人踏开弩
子，舞旋搭箭过与使人。彼窥得端正，止令使人发《牙
例》。本朝伴射用弓箭中的，则赐闹装、银鞍马、衣著、金
银器物有差，伴射得捷，京师市井儿遮路，争献《口号》，
观者如堵。翼日，使人朝辞。朝退，内前灯山已上彩，其
速如神。

### 哲宗元祐八年春正月元会改立御马于庭

按《宋史哲宗本纪》不载。　按《礼志》，元祐八年，太常博
士陈祥道言：“贵人贱马，古今所同。故觐礼马在庭，而
侯氏升堂致命；聘礼马在庭，而宾升堂私觌。今元会
仪，御马立于龙墀之上，而特进以下立于庭，是不称
尊贤才，体群臣之意。请改仪注，以御马在庭，于义为
允。”

### 徽宗政和 年定皇太子元正受贺之礼

按《宋史徽宗本纪》。不载　按《礼志》。皇太子元正冬至
受群臣贺仪。《政和新仪》：前一日。有司于东门外量地
之宜。设三公以下文武群官等次如常仪。典仪设皇
太子答拜褥位于阶下。南向。又设文武群官版位于
门之外。其日礼直官舍人先引三公以下文武群臣
以次入就位。立定。礼直官舍人引左庶子诣皇太子
前跪请内严。少顷，又言外备。”内侍褰帘，皇太子常服
出次，左右侍卫如常仪。皇太子降阶，诣南向褥位。典
仪曰“再拜。”赞者承传曰：“再拜。”三公以下皆再拜。皇太
子答拜。班首少前称贺云：“元正首祚，景福维新。伏惟
皇太子殿下与时同休。”贺讫，少退复位。左庶子前承
命，诣群臣前答云：“元正首祚，与公等均《庆。典仪》曰：“再
拜。”班首以下皆再拜，皇太子答拜讫，礼直官、通事舍
人引三公以下文武百官以次出。内侍引皇太子升
阶还次，降帘侍卫如常仪。少顷，礼直官舍人引知枢
密院官以下入就位，立定，内侍引皇太子降阶，诣南
向褥位，枢密以下参贺如上仪讫，退。次引师、傅、保、宾
客以下入就位参贺如上仪。师、傅、保以下以次出。内
侍引皇太子升坐，礼直官引文武宫官入，就位，重行
北向立。典仪曰“再拜”，在位官皆再拜。左庶子少前，跪
言：“具官某言，元正首祚，伏惟皇太子殿下，与时同休。”
俛伏，兴，复位。典仪曰“再拜”，在位者皆再拜，分东西序
立。左庶子少前，跪言“礼毕。”左右近侍降帘，皇太子降
坐，宫官退。左右侍卫以次出

### 高宗绍兴十五年春正月始复御大庆殿受朝贺如仪

按《宋史高宗本纪》。绍兴十五年春正月丁未朔。御大
庆殿。初行大朝会礼　按《礼志》。绍兴十二年十月“臣
僚言窃以元正一岁之首。冬至一阳之复。圣人重之。
制为朝贺之礼焉。自上世以来未之有改也。汉高祖
以五年即位。而七年受朝于长乐宫。我太祖皇帝以
建隆元年即位。受朝于崇元殿。主上临御十有六年。
正至朝贺，初未尝讲，艰难之际，宜不遑暇。兹者太母
还宫，国家大庆，四方来贺，亶惟其时。欲望自今元正、
冬至举行朝贺之礼，以明天子之尊，庶几旧典不至
废坠。”礼部、太常寺考定朝会之礼，依国故事，设黄麾
大仗、车辂、法物、乐舞等。百寮服朝服，再拜上寿，宣王
公升殿，间饮三周。诏自来年举行。十一月，权礼部侍郎王赏等言：“朝会之制，正旦、冬至及大庆受朝、受贺，
系御大庆殿，其文德、紫宸、垂拱殿，礼制各有不同。月
朔视朝，则御文德殿，谓之前殿，正衙仍设黄麾半仗。
紫宸、垂拱皆系侧殿，不设仪仗。元正在近，大庆殿之
礼事务至多，乞候来年冬至，别行取旨。”诏从之。明年，
阁门言：“依汴京故事，遇”行大礼，则冬至及次年正旦
朝会皆罢。十四年九月，有司言：“明年正旦朝会，请权
以文德殿为大庆殿，合设黄麾大仗五千二十七人，
欲权减三分之一，合设八宝于御座之东西，及登歌、
宫架、乐舞、诸州诸蕃贡物、行在致仕官、诸路贡士举
首，并令立班。”诏从之。十五年正旦，御大庆殿受朝，文
武百官朝贺如仪。

### 孝宗淳熙八年春正月御殿引见金使始率皇后皇太子至德寿宫行朝贺礼

按《宋史孝宗本纪》。不载　按《辟寒》。淳熙七年十二月
廿八日。南内遣御药井后苑官。管押进奉两宫守岁
合食剧金银钱、消夜岁轴果儿锦历锺馗爆仗羔儿
法酒春牛花朵等。就奏知太上元日欲先诣宫朝贺。
然后还内引见大金使人。太上不许。传语官家。“至日
可先引见使人讫。却行到宫礼。”正月元日。上坐紫宸
殿引见使人讫，即率皇后、皇太子、太子妃至德寿宫
行朝贺礼，进呈画本使人面貌、姓名及馆伴问答。是
岁，太上圣寿七十有五，旧岁欲行庆寿礼，太上不许，
至是乃密进黄金酒器二千两，上侍太上于椤木堂
香阁内说话，宣唤棋待诏并小说人孙奇等十四人
下棋两局，各赐银绢供泛。索讫，官家恭请太上太后
来，就南内排当。初二日早，进膳讫，遣太子到宫恭迎，
两殿并只用轿儿，禁卫簇拥入内官家，亲王殿门恭
迎，亲扶太上降辇，至损斋进茶讫，至清燕殿看书画
翫器。约午初刻，后苑供进酥酒十色，熬煮。午正三刻，
就凌虚阁排当三盏。后至萼绿华堂看梅，上进银三
万两，会子十万贯。太上云：“宫中无用钱处，不须得。”再
三奏请，止受三分之一。未初刻，雪大下，正是腊前。太
上甚喜，谓官家云：“今年正欠些雪，可谓及时，却甚好，
但恐长安有冻者。”上奏云：“已令有司比去岁倍数支
散。”太上方命提举官于本宫支犒官会，照朝廷之数，
命近侍进酒，宫里上寿。近臣献词云：“紫皇高宴仙台，
双成戏击琼苞碎。何人为把银河水。将甲兵都洗玉
乾坤，八荒同色，了无尘翳。喜冰消太液，煖融𫛛鹊，端
门晓，班初退。圣主忧民深意。转鸿钧、满天和气。太平
有象，三宫二圣，万年千岁。双玉杯深，五云楼迥，不妨
频醉。看来不似飞花，片片是、丰年瑞。”太上大喜，赐镀
金酒器二百两，细色叚疋，复古殿香羔法酒。太后命
本宫歌板色歌此曲进酒，太上尽醉。至更深，宣轿儿
入便门，上亲扶升辇还宫。

淳熙十三年春正月。帝率群臣诣德寿宫行礼
按《宋史孝宗本纪》。淳熙十三年春正月庚辰朔。率群
臣诣德寿宫。行庆寿礼。大赦。文武臣僚并理三年磨
勘。免贫民丁身钱之半。为一百一十馀万缗。内外诸
军犒赐共一百六十万缗　按《礼志》。淳熙十三年春
正月朔。以太上皇帝圣寿八十。帝率群臣诣德寿宫
行礼。其仪注恩赦并如淳熙二年典故。

按《乾淳岁时记》：“朝廷元日冬至行大朝会仪，则百官
冠冕朝服，备法驾，设黄麾仗三千三百五十人。”〈视东京已
减三之一〉用太常雅乐、宫架登歌，太子、上公、亲王、宰执并
赴紫宸殿立班进酒。上《千万岁寿》，上公致辞，枢密宣
答，及诸国使人及诸州入献朝贺，然后奏乐、进酒赐
宴。此礼不能常行，每岁禁中，止是以三茅钟鸣，驾兴，
上服悫头、玉带、靴袍，先诣福宁殿、龙墀及圣堂炷香。
〈用腊沈脑子〉“次至天章阁祖宗神御殿行酌献礼。”次诣东
朝奉贺。复回福宁殿，受皇后、太子、皇子、公主、贵妃至
郡夫人、内官、大内已下贺。贺毕，驾始过大庆殿。御史
台、阁门分引文武百僚追班称贺，大起居，十六拜，致
辞上寿，枢密宣答。礼毕，放仗。是日，后苑排办御筵于
清燕殿，用插食盘架。午后，修内司排办晚筵于庆瑞
殿，用烟火进市食赏灯。并如元夕。